બુધવારે રાતે માત્ર દોઢ કલાકના સમયગાળામાં મેટોડામાં મંડપ, લાઇટ ડેકોરેશનની દુકાન ધરાવતા રાતૈયા ગામના સંજય મનજીભાઇ વાગડિયા અને રાજકોટમાં કોઠારિયા સોલવન્ટ નજીક પરપ્રાંતિય રિક્ષાચાલક મહેસરઅલી યાકુબઅલી પિંજારાની ઘાતકી હત્યા કરનાર કિશન વાંજા અને સાગર બગથરીયાને શહેર-જિલ્લાની પોલીસે ઝડપી લીધા હતા. કિશનને મેટોડાના એક શખ્સ સાથે દુશ્મનાવટ હોવાથી તેનું કામ તમામ કરી દેવા માંગતો હતો પરંતુ સાગરે આ ડખામાં સમાધાન કરી લે તેમ કહેતા બન્ને સમાધાન માટે મેટોડા ગયા હતા ત્યારે મેટોડામાં મંડપ સર્વિસવાળો સંજય સામે મળી ગયો હતો. કિશનને તેની પ્રેમિકાએ મંડપવાળો સંજય તેને સતાવતો હોવાની ફરિયાદ કરી હોવાથી એ બાબતનું વેર રાખીને કિશન અને સાગરે છરીના ઘા મારીને સંજયને વેતરી નાખ્યાની વિગત બહાર આવી છે. જ્યારે સાગરના સાસુને અગાઉ ઉઠાવી જનાર મહેસરઅલી સામે મળી જતાં બન્નેએ તેને પણ છરીના ઘા મારીને પૂરો કરી નાખ્યો હતો. પોલીસે બન્નેના રિમાન્ડ મેળવવા તજવીજ શરૂ કરી છે.